Twee beseer tydens ontploffing by vulstasieDie vulstasie is op die hoek van Allen- en Hardingweg. Foto: Google Maps Twee mans is Donderdag tydens ŉ ontploffing by ŉ vulstasie in Newcastle, KwaZulu-Natal, beseer. Russel Meiring, ŉ woordvoerder van ER24, het Vrydag gesê die mans het glo in ŉ ondergrondse brandstoftenk gewerk toe die ontploffing plaasgevind het. Die vulstasie is op die hoek van Allen- en Hardingweg geleë. “Een man is kritiek beseer,” het Meiring gesê. “Albei is op die toneel gestabiliseer en na die Medi-Clinic in Newcastle geneem vir verdere behandeling.” Die oorsaak van die ontploffing is nog nie bekend nie. Kapt. Thulani Zwane, ŉ polisiewoordvoerder, het die voorval bevestig, maar gesê daar was teen Vrydagoggend nog nie ŉ saak by die polisie aanhangig gemaak nie.